Urmareste Modifică dimensiunea fontului: Play

Bucureşti, 18 iun /Agerpres/ - Fostul preşedinte Traian Băsescu a declarat, duminică seara, că oamenii politici sunt ţinte pentru şefa DNA, Laura Codruţa Kovesi, şi că aceasta ar trebui "încătuşată" şi "trimisă la beci, acolo unde a trimis atâţia oameni nevinovaţi'.



"Această înregistrare îmi confirmă un lucru şi anume că oamenii politici sunt ţinte pentru doamna Kovesi. Am văzut afirmaţia 'hai să îl reducem pe primul ministru', e vorba de Grindeanu, am văzut afirmaţia că are nevoie de 3-4 miniştri, pentru că astea-s de răsunet, am văzut afirmaţia că 'hai să ieşim cu ceva şi hai ieşiţi cu Udrea, Ioana Băsescu'. (...) Deci sunt canalele controlate care execută politicieni. (...) OUG 13 nu este singurul dosar în care doamna Kovesi s-a implicat direct, să controleze şi să aprobe tot ce trebuie ca să se ajungă la ţintă. Mai sunt dosare, eu mai ştiu cel puţin unul. (...) Femeia asta trebuie arestată pe loc. Trebuie încătuşată, trimisă la beci, unde a trimis atâţia oameni nevinovaţi, şi pe urmă procurorii care au fost obligaţi să facă dosare să vină martori. Au stat zeci de oameni politici importanţi în beciuri, pentru că doamna avea nevoie să iasă cu dosare răsunătoare', a afirmat Traian Băsescu, la România TV.



Acesta a spus că s-a "păcălit' atunci când a numit-o pe Laura Codruţa Kovesi la şefia DNA şi că "drama este că şi dl. Iohannis i-a prelungit mandatul'.



Traian Băsescu a afirmat că şefa DNA "sacrifică destine pentru propria ei glorie' şi că în interiorul DNA sunt procurori care încep să se revolte şi că "s-au săturat să mai facă dosare la comandă".



Purtătorul de cuvânt al Direcţiei Naţionale Anticorupţie, Livia Săplăcan, a arătat că înregistrarea apărută în spaţiul public, în care şefa DNA, Laura Codruţa Kovesi, ar da ordine procurorilor din subordinea sa ''să ajungă la premier'', conţine fragmente între care au fost intercalate sintagme menite să distorsioneze conţinutul celor spuse.



"Înregistrarea conţine fragmente care au fost rostite de procurorul şef în mod public ori la şedinţele de lucru cu procurorii unei secţii operative. Între fragmentele respective au fost intercalate o serie de sintagme care nu îi aparţin şi care sunt menite să distorsioneze grav conţinutul celor spuse'', a declarat pentru AGERPRES purtătorul de cuvânt al DNA.



O înregistrare în care şefa DNA, Laura Codruţa Kovesi, ar da ordine procurorilor din subordinea sa ''să ajungă la premier'', a fost difuzată duminică, la emisiunea Subiectiv, de la Antena 3. AGERPRES/(A, AS - Dorina Matiş, editor: Karina Olteanu)